Προτάσεις του γενικού εισαγγελέα Mischo της 11ης Σεπτεμβρίου 2001. - Turbon International GmbH κατά Oberfinanzdirektion Koblenz. - Αίτηση για την έκδοση προδικαστικής αποφάσεως: Hessisches Finanzgericht, Kassel - Γερμανία. - Κοινό Δασμολόγιο - Δασμολογικές κλάσεις - Κατάταξη στη Συνδυασμένη Ονοματολογία των συμβατών με τους εκτυπωτές της μάρκας Epson Stylus Color κασετών μελανιού - Μελάνια (κλάση 3215) - Μέρη και εξαρτήματα μηχανών της κλάσεως 8471 (κλάση 8473). - Υπόθεση C-276/00.



Συλλογή της Νομολογίας του Δικαστηρίου 2002 σελίδα I-01389



Προτάσεις του γενικού εισαγγελέα

1. Η εταιρία Turbon International GmbH, πρώην Kores Nordic Deutschland (στο εξής: Turbon), βάλλει, ενώπιον του Hessisches Finanzgericht (στο εξής: Finanzgericht), κατά της αποφάσεως των γερμανικών τελωνειακών αρχών, που εκπροσωπούνται από την Oberfinanzdirektion Koblenz (στο εξής: Oberfinanzdirektion), να κατατάξουν στην κλάση 3215 «Μελάνια τυπογραφίας, μελάνια γραφής ή σχεδίασης και άλλα μελάνια, έστω και συμπυκνωμένα ή σε στερεές μορφές» της Συνδυασμένης Ονοματολογίας (στο εξής: ΣΟ) κασέτες μελανιού χωρίς ενσωματωμένη κεφαλή εκτυπώσεως, οι οποίες προορίζονται να τοποθετηθούν σε εκτυπωτές της μάρκας Epson Stylus Color που λειτουργούν με έγχυση μελάνης. Το εν λόγω εμπόρευμα συνίσταται σε κασέτα μελανιού [αποτελούμενη από παραλληλεπίπεδη πλαστική φύσιγγα με διαστάσεις 2,7 x 6,4 x 4,2 cm περίπου, αφρώδες πλαστικό, μεταλλικό πλέγμα, μονωτικούς συνδέσμους, μία μεμβράνη σφραγίσεως, και μία ετικέτα, συνολικής αξίας περί τα 4 γερμανικά μάρκα (DEM)], μελάνι (περίπου 35 ml) αξίας υπολογιζομένης σε 0,35 DEM, καθώς και σε υλικό συσκευασίας αποτελούμενο από ένα χαρτοκιβώτιο που περικλείει μια συγκολλημένη γκρίζα πλαστική θήκη. Το εμπόρευμα αυτό μπορεί να χρησιμοποιηθεί μόνο στους εκτυπωτές με έγχυση μελάνης της προαναφερθείσας μάρκας, καθότι η κασέτα και το μελάνι είναι ειδικά σχεδιασμένα γι' αυτό το είδος εκτυπωτή.

2. Συγκεκριμένα, σύμφωνα με την Turbon, οι εν λόγω κασέτες υπάγονται στην κλάση 8473 «Μέρη και εξαρτήματα (άλλα από τα κιβώτια μεταφοράς, τα καλύμματα και τα παρόμοια) που αναγνωρίζονται ότι προορίζονται αποκλειστικά ή κύρια για τις μηχανές ή συσκευές των κλάσεων 8469 έως 8472» της ΣΟ, εφόσον αποτελούν μέρος ή εξάρτημα εκτυπωτή, τα οποία υπάγονται αδιαμφισβήτητα στην κλάση 8471.

3. Το Finanzgericht, εκτιμώντας ότι η διαφορά θέτει ζητήματα ερμηνείας του κοινοτικού δικαίου και μεριμνώντας για τη διαφύλαξη της ομοιόμορφης εφαρμογής του, λαμβανομένων, μεταξύ άλλων, υπόψη των υφιστάμενων δεσμευτικών δασμολογικών πληροφοριών που εκδίδουν άλλα κράτη μέλη, αποφάσισε, με διάταξη της 21ης Φεβρουαρίου 2000, να αναστείλει τη διαδικασία και να υποβάλει στο Δικαστήριο το ακόλουθο προδικαστικό ερώτημα:

«ρέπει η συμβατή κασέτα μελανιού, η οποία αποτελείται από φύσιγγα μελανιού (πλαστικό περίβλημα, αφρώδες πλαστικό, μεταλλικό πλέγμα, μονωτικούς συνδέσμους, μεμβράνη σφραγίσεως, ετικέτα), μελάνι και υλικό συσκευασίας και της οποίας τόσο η φύσιγγα μελανιού όσο και το μελάνι μπορούν να χρησιμοποιηθούν αποκλειστικά και μόνο στον εκτυπωτή της μάρκας Epson Stylus Color,

- να καταταγεί στον κωδικό 3215 90 80 ως φύσιγγα μελανιού μιας χρήσεως (χωρίς ενσωματωμένη κεφαλή εκτυπώσεως) για εκτυπωτές που λειτουργούν με έγχυση μελάνης

ή

- αποτελεί αυτή η συμβατή κασέτα μελανιού μέρος ή εξάρτημα εκτυπωτή και πρέπει συνεπώς να υπαχθεί στην κλάση 8473 ΣΟ, ως ουσιώδες στοιχείο εκτυπωτή μιας αυτόματης μηχανής επεξεργασίας πληροφοριών της κλάσεως 8471 ΣΟ;»

4. Στη ΣΟ, ως είχε όταν ανέκυψε η διαφορά της κύριας δίκης, όπως περιεχόταν στον κανονισμό (ΕΚ) 1734/96 της Επιτροπής, της 9ης Σεπτεμβρίου 1996, για την τροποποίηση του παραρτήματος Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο , η κλάση 3215, η οποία προστέθηκε στο κεφάλαιο 32 [«Δεψικά και βαφικά εκχυλίσματα. Ταννίνες και τα παράγωγά τους. Χρωστικά και άλλες χρωστικές ύλες. Χρώματα επίχρισης και βερνίκια. Μαστίχες (στόκοι). Μελάνια»] του τμήματος VI είχε ως εξής:

«3215 Μελάνια τυπογραφίας, μελάνια γραφής ή σχεδίασης και άλλα μελάνια, έστω και συμπυκνωμένα ή σε στερεές μορφές:

- Μελάνια τυπογραφίας:

3215 11 00 - - μαύρα

3215 19 00 - - άλλα

3215 90 - άλλα:

3215 90 10 - - Μελάνια γραφής και σχεδίασης

3215 90 80 - - άλλα».

5. Οι κλάσεις 8471 και 8473, οι οποίες προστέθηκαν στο κεφάλαιο 84 («υρηνικοί αντιδραστήρες, λέβητες, μηχανές, συσκευές και μηχανικές επινοήσεις. Μέρη αυτών των μηχανών ή συσκευών») του τμήματος XVI έχουν ως εξής:

«8471 Αυτόματες μηχανές επεξεργασίας πληροφοριών και μονάδες (στοιχεία) αυτών. Μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφη και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού:

[...]

8471 60 - Μονάδες εισόδου ή εξόδου που μπορούν να περιέχουν, στο ίδιο περίβλημα, μονάδες μνήμης:

8471 60 10 - - που προορίζονται για πολιτικά αεροσκάφη [...]

- - άλλες:

8471 60 40 - - - Εκτυπωτές

8471 60 50 - - -ληκτρολόγια

8471 60 90 - - -άλλες

[...]

8473 Μέρη και εξαρτήματα (άλλα από τα κιβώτια μεταφοράς, τα καλύμματα και τα παρόμοια) που αναγνωρίζονται ότι προορίζονται αποκλειστικά ή κύρια για τις μηχανές ή συσκευές των κλάσεων 8469 έως 8472:

[...]

8473 30 - Μέρη και εξαρτήματα των μηχανών της κλάσης 8471:

8473 30 10 - - Ηλεκτρονικές συναρμολογήσεις

8473 30 90 - - άλλα».

6. Είναι προφανές ότι οι κασέτες μελανιού για εκτυπωτή δεν περιλαμβάνονται ούτε στην κλάση 3215 ούτε στην κλάση 8473.

7. Εντούτοις, για να καθοριστεί αν πρέπει να καταταγούν σε μια από τις κλάσεις αυτές, πρέπει να τύχουν εφαρμογής, αφενός, οι γενικοί κανόνες για την ερμηνεία της ΣΟ και, αφετέρου, οι επεξηγηματικές σημειώσεις του εναρμονισμένου συστήματος περιγραφής και κωδικοποίησης των εμπορευμάτων, το οποίο καταρτίστηκε από το Συμβούλιο Τελωνειακής Συνεργασίας, νυν αγκόσμιο Τελωνειακό Οργανισμό.

8. Μεταξύ των γενικών κανόνων για την ερμηνεία της ΣΟ, ιδιαίτερης προσοχής χρήζουν, ενόψει του υποβληθέντος ερωτήματος, οι κανόνες 3 και 5.

9. Σύμφωνα με τον κανόνα 3:

«Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σε εφαρμογή του κανόνα 2β ή σε κάθε άλλη περίπτωση, η κατάταξη γίνεται σύμφωνα με τα παρακάτω:

α) η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν κάθε μία ένα μόνο τμήμα των υλών που αποτελούν ένα αναμιγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες, έστω και αν μία από αυτές δίνει μια περισσότερο ακριβή ή περισσότερο πλήρη περιγραφή·

β) τα αναμιγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3α, κατατάσσονται σύμφωνα με την ύλη ή το είδος που δίνει σε αυτά τον ουσιώδη τους χαρακτήρα όταν είναι δυνατός αυτός ο καθορισμός.»

10. Ο κανόνας 5 έχει ως εξής:

«Εκτός από τις παραπάνω διατάξεις, στα παρακάτω αναφερόμενα εμπορεύματα εφαρμόζονται και οι ακόλουθοι κανόνες:

α) οι θήκες για φωτογραφικές μηχανές, μουσικά όργανα, όπλα, όργανα σχεδίασης, τα κουτιά και τα παρόμοια είδη συσκευασίας που έχουν ειδικά διευθετηθεί για να δέχονται ένα καθορισμένο είδος ή ένα σύνολο, που προορίζονται για παρατεταμένη χρήση και παρουσιάζονται με τα είδη για τα οποία προορίζονται, κατατάσσονται με τα είδη αυτά εφόσον είναι του τύπου που κανονικά πουλιέται με αυτά. Εντούτοις ο κανόνας αυτός δεν εφαρμόζεται στα είδη συσκευασίας τα οποία προσδίδουν στο σύνολο τον ουσιώδη του χαρακτήρα.

β) Με την επιφύλαξη των διατάξεων του παραπάνω κανόνα 5α, οι συσκευασίες (1) που περιέχουν εμπορεύματα κατατάσσονται με τα εμπορεύματα αυτά όταν είναι του τύπου που χρησιμοποιείται κανονικά για το είδος των εμπορευμάτων αυτών. Εντούτοις, η διάταξη αυτή δεν είναι υποχρεωτική όταν οι συσκευασίες είναι φανερό ότι είναι κατάλληλες να χρησιμοποιούνται κατά επαναλαμβανόμενο τρόπο.»

11. Η υποσημείωση 1 του ανωτέρω κανόνα προβλέπει τα εξής:

«Με τον όρο "συσκευασία" εννοούνται τα εσωτερικά και εξωτερικά δοχεία, περιβλήματα, περιτυλίγματα και υποθέματα, εκτός από τις μηχανικές κατασκευές που διευκολύνουν την μεταφορά - ιδίως τα εμπορευματοκιβώτια (containers) -, τους μουσαμάδες, τα εξαρτήματα προστασίας των εμπορευμάτων κατά την μεταφορά και το υλικό μεταφοράς που έχει βοηθητικό χαρακτήρα. Ο όρος αυτός δεν καλύπτει τις θήκες, κουτιά και παρόμοια είδη συσκευασίας που αναφέρονται στο γενικό κανόνα 5α».

12. Στις επεξηγηματικές σημειώσεις του εναρμονισμένου συστήματος περιλαμβάνονται οι σχετικές με τους γενικούς κανόνες και οι σχετικές με ειδικές κλάσεις. Στην πρώτη κατηγορία περιλαμβάνεται, κατ' αρχάς, η σημείωση που αφορά τον κανόνα 3β, κατά την οποία «το γνώρισμα που προσδιορίζει τον χαρακτήρα ενός προϊόντος διαφέρει ανάλογα με το είδος του προϊόντος. αραδείγματος χάρη, ο χαρακτήρας ενός προϊόντος μπορεί να προκύπτει από το είδος και τα χαρακτηριστικά κατασκευής της ύλης ή των συστατικών μερών, από το μέγεθός τους, τον όγκο τους, το βάρος τους, την αξία τους ή τη σπουδαιότητά τους σε σχέση με τη χρησιμοποίηση του προϊόντος», καθώς και η σχετική με τον κανόνα 5α, η οποία προβλέπει τα εξής:

«Ο παρών κανόνας πρέπει να ερμηνεύεται ως εφαρμοζόμενος αποκλειστικά στα δοχεία που, σωρευτικά:

1) έχουν ειδικά διευθετηθεί για να δέχονται ένα καθορισμένο είδος ή ένα σύνολο, ήτοι που είναι διαρρυθμισμένα κατά τρόπο που το περιεχόμενό τους να ταιριάζει απολύτως με το σχήμα τους, ενώ ορισμένα δοχεία μπορούν, επιπλέον, να έχουν το σχήμα του είδους το οποίο πρέπει να περιέχουν·

2) προορίζονται για παρατεταμένη χρήση, ήτοι είναι σχεδιασμένα, κυρίως όσον αφορά την αντοχή ή το φινίρισμά τους για να έχουν διάρκεια χρήσης σχετική με αυτή του περιεχομένου τους. Τα δοχεία αυτά χρησιμοποιούνται τις περισσότερες φορές για να προστατεύεται το είδος με το οποίο σχετίζονται όταν αυτό δεν χρησιμοποιείται (για παράδειγμα σε περίπτωση μεταφοράς ή τακτοποίησης). Τα κριτήρια αυτά καθιστούν, μεταξύ άλλων, δυνατή τη διαφοροποίησή τους σε σχέση με τις απλές συσκευασίες·

3) παρουσιάζονται μαζί με τα είδη με τα οποία σχετίζονται, ανεξαρτήτως του αν αυτά είναι συσκευασμένα χωριστά για τη διευκόλυνση της μεταφοράς. Όταν παρουσιάζονται μεμονωμένα, τα δοχεία υπάγονται στο δικό τους καθεστώς·

4) είναι του τύπου που κανονικά πουλιέται με τα σχετικά είδη·

5) δεν προσδίδουν στο σύνολο τον ουσιώδη του χαρακτήρα.»

13. Ακολούθως, μεταξύ των σημειώσεων σχετικά με τους γενικούς κανόνες περιλαμβάνεται η σημείωση σχετικά με τον κανόνα 5β, η οποία ορίζει τα εξής:

«Ο κανόνας αυτός εφαρμόζεται στην κατάταξη των συσκευασιών του τύπου που χρησιμοποιείται κανονικά για τα εμπορεύματα τα οποία περιέχουν. Εντούτοις, η διάταξη αυτή δεν είναι υποχρεωτική όταν οι συσκευασίες είναι φανερό ότι είναι κατάλληλες να χρησιμοποιούνται κατά επαναλαμβανόμενο τρόπο, για παράδειγμα στην περίπτωση ορισμένων μεταλλικών βαρελιών ή δοχείων από σίδηρο ή χάλυβα για τα συμπιεσμένα ή υγροποιημένα αέρια.»

14. Μεταξύ των σημειώσεων που αφορούν ειδικές κλάσεις σημασία για το υποβληθέν ερώτημα έχει η σχετική με την κλάση 3215, η οποία προβλέπει ότι:

«Στην παρούσα κλάση δεν υπάγονται:

[...]

β) οι μύτες των στυλογράφων με σφαιρίδιο (μπίλια) που συνδέονται με υποδοχέα μελανιού (κλάση 9608). Αντιθέτως, στην παρούσα κλάση υπάγονται τα απλά φυσίγγια μελανιού για τους συνηθισμένους στυλογράφους.

γ) οι μελανοταινίες για γραφομηχανές και τα ταμπόν μελάνης (μελανωτήρια) (κλάση 9612)»,

και η σχετική με την κλάση 8473, η οποία προβλέπει ότι «τα εξαρτήματα της παρούσας κλάσης μπορούν να αποτελούνται από αντικαταστατά αντικείμενα εξοπλισμού, τα οποία καθιστούν τις μηχανές ή τις συσκευές στις οποίες τοποθετούνται κατάλληλες για την εκτέλεση ειδικού έργου, είτε από μηχανισμούς που τους παρέχουν πρόσθετες δυνατότητες είτε ακόμη από μηχανισμούς ικανούς να εκτελέσουν ειδικό έργο σε συνδυασμό με την κύρια λειτουργία της μηχανής».

15. ρος στήριξη του αιτήματός της περί κατατάξεως των επίδικων κασετών στην κλάση 8473, η Turbon προέβαλε, τόσο ενώπιον του εθνικού δικαστηρίου όσο και ενώπιον του Δικαστηρίου, σειρά επιχειρημάτων.

16. Το πρώτο επιχείρημα αντλείται από τα χαρακτηριστικά των κασετών μελανιού. Οι κασέτες αυτές έχουν τη μορφή πλαστικής φύσιγγας ειδικά σχεδιασμένης για τους εκτυπωτές της μάρκας Epson Stylus Color. Η εν λόγω φύσιγγα περιέχει ένα τεμάχιο μικροκυτταρικού πλαστικού το οποίο, αφού γεμίσει, απορροφά το μελάνι εντός του τριχοειδούς συστήματός του, τα τριχοειδή του οποίου έχουν ειδικά υπολογισμένη διάμετρο ανάλογα με την κασέτα και την τάση στην επιφάνεια του μελανιού που χρησιμοποιείται προκειμένου να αποφεύγονται οι διαρροές και να εξασφαλίζεται η διοχέτευση της αναγκαίας για την εκτύπωση ποσότητας μελανιού στην κεφαλή εκτυπώσεως.

- Το εσωτερικό της πλαστικής φύσιγγας διαθέτει, πριν από το στόμιο εξόδου, μεταλλικό πλέγμα χάρη στο οποίο οι θρόμβοι του μελανιού δεν φτάνουν στην κεφαλή εκτυπώσεως και δεν τη λερώνουν.

- Στο εξωτερικό της πλαστικής φύσιγγας, το στόμιο εξόδου είναι εξοπλισμένο με μονωτικό σύνδεσμο που εμποδίζει κάθε επαφή με τον αέρα μετά την τοποθέτηση της κασέτας μελανιού. Ο μηχανισμός αυτός εμποδίζει την ξήρανση του μελανιού ενώ παράλληλα εγγυάται την κατάλληλη διοχέτευση του μελανιού που εξέρχεται της κασέτας προς την κεφαλή εκτυπώσεως.

- Τέλος, το κάλυμμα με το οποίο ασφαλίζεται η κασέτα στην πίσω πλευρά της περιέχει σύστημα αερισμού και αντισταθμίσεως της πίεσης ειδικά προσαρμοσμένο για την κασέτα, το μελάνι και τον εν λόγω εκτυπωτή. Η Turbon παρατηρεί συναφώς ότι η συστηματική τροφοδότηση της κεφαλής εκτυπώσεως τίθεται σε κίνδυνο σε περίπτωση πολύ χαμηλής αντισταθμίσεως της πίεσης, ενώ η πολύ έντονη αντιστάθμιση προκαλεί, αντιθέτως, διαρροή μελανιού.

17. Λαμβανομένων υπόψη των ανωτέρω χαρακτηριστικών, η κασέτα μελανιού δεν μπορεί, κατά την άποψη της Turbon, να θεωρηθεί απλή συσκευασία. Είναι προφανές ότι οι εν λόγω κασέτες δεν περιέχουν απλώς μελάνι, αλλά είναι σχεδιασμένες και διαρρυθμισμένες για να διασφαλίζουν τη βέλτιστη τροφοδότηση του μηχανισμού εκτυπώσεως με μελάνι λαμβανομένων υπόψη των χαρακτηριστικών του μηχανισμού αυτού, οπότε πρέπει να θεωρούνται μέρος του εκτυπωτή.

18. Οι κασέτες αυτές, μολονότι δεν έχουν ενσωματωμένη κεφαλή εκτυπώσεως, είναι παρεμφερείς με τις κασέτες με ενσωματωμένη κεφαλή, τις οποίες οι τελωνειακές αρχές θεωρούν μέρος του εκτυπωτή.

19. Εν πάση περιπτώσει, δεδομένου ότι οι κασέτες μελανιού με κεφαλή εκτυπώσεως κατατάσσονται ως μέρος εκτυπωτή, η αντίρρηση ως προς την κατάταξη και των επίδικων κασετών στην ίδια κλάση, η οποία στηρίζεται στο ότι ένα υγρό δεν μπορεί να χαρακτηριστεί ως μέρος εκτυπωτή, καθίσταται αλυσιτελής.

20. Ακόμη όμως και αν απορριφθεί ο χαρακτηρισμός των επίδικων κασετών ως μέρους εκτυπωτή, η κατάταξή τους στην κλάση 8473 επιβάλλεται, διότι, σε κάθε περίπτωση, πρέπει να θεωρηθούν εξάρτημα εκτυπωτή.

21. Συγκεκριμένα, οι κασέτες αυτές αποτελούν αντικαταστατό αντικείμενο εξοπλισμού που καθιστά τη μηχανή κατάλληλη για την επιτέλεση ειδικού έργου, εν προκειμένω την εκτύπωση, υπό την έννοια της επεξηγηματικής σημειώσεως του εναρμονισμένου συστήματος σχετικά με την κλάση 8473 της ΣΟ.

22. Το δεύτερο επιχείρημα της Turbon αντλείται από τη μη αμφισβητούμενη κατάταξη των κασετών τόνερ των φωτοτυπικών μηχανημάτων στην ίδια κλάση με τα φωτοτυπικά μηχανήματα. Κατά την άποψη της Turbon, οι εν λόγω κασέτες μελανιού έχουν για τη λειτουργία ενός εκτυπωτή την ίδια ακριβώς σημασία που έχουν οι κασέτες τόνερ για ένα φωτοτυπικό μηχάνημα.

23. Το τρίτο επιχείρημα αφορά το γεγονός ότι, ακόμη και αν υποτεθεί, πράγμα που δεν ισχύει, ότι οι εν λόγω κασέτες μπορούν, εκ πρώτης όψεως, να καταταγούν τόσο στην κλάση 3215 όσο και στην κλάση 8473, επιβάλλεται η κατάταξη στην κλάση 8473, διότι, σύμφωνα με τον γενικό κανόνα 3α, για την ερμηνεία της ΣΟ προτεραιότητα έχει η πιο εξειδικευμένη κλάση.

24. Συναφώς, η Turbon στηρίζεται στην απόφαση της 14ης Ιουλίου 1981, ELBA , σύμφωνα με την οποία η κλάση που λαμβάνει υπόψη τον προορισμό ενός εμπορεύματος υπερισχύει, ως ειδικότερη, της κλάσεως που στηρίζεται στο υλικό κατασκευής του εμπορεύματος, στην απόφαση της 1ης Ιουνίου 1995, Thyssen Haniel Logistic , στην οποία επίσης θεωρήθηκε ο προορισμός ως καθοριστικό στοιχείο, και της 20ής Ιουνίου 1996, VOBIS Microcomputer , στην οποία ο ουσιώδης χαρακτήρας καθορίστηκε βάσει της αξίας και της σημασίας των συστατικών στοιχείων του εμπορεύματος ενόψει της χρησιμοποιήσεώς του. Αν ληφθεί υπόψη η τελευταία αυτή απόφαση, η σχέση 10 προς 1 μεταξύ της αξίας της φύσιγγας και της αξίας του μελανιού που περιέχει αποκλείει την κατάταξη των κασετών ως μελανιού.

25. Το τέταρτο επιχείρημα αφορά την έννοια «μέρος εκτυπωτή». Κατά την άποψη της Turbon, ο χαρακτηρισμός αυτός δεν μπορεί να περιορίζεται στα στοιχεία του εκτυπωτή που συμβάλλουν ουσιωδώς στη λειτουργία του, ήτοι στη διαδικασία εκτυπώσεως, διότι, αν αυτό γίνει δεκτό, δεν θα μπορούν να θεωρηθούν «μέρος εκτυπωτή» πολλά στοιχεία του, όπως για παράδειγμα το κάλυμμά του, τα οποία ουδόλως είναι αναγκαία για την καθαυτή διαδικασία εκτυπώσεως.

26. Το αιτούν δικαστήριο αντιμετώπισε με ενδιαφέρον την ως άνω επιχειρηματολογία, η οποία τείνει στην κατάταξη των εισαγομένων από την Turbon κασετών στην κλάση 8473, και προέβαλε σειρά στοιχείων βάσει των οποίων θεωρεί ότι αποκλείεται να χαρακτηριστεί η πλαστική φύσιγγα από την οποία αποτελείται η κασέτα μελανιού απλή συσκευασία του μελανιού.

27. ρώτον, διαπιστώνει ότι η κασέτα μελανιού δεν είναι ειδικά σχεδιασμένη για να δέχεται το μελάνι, αλλά, αντιθέτως, για να τοποθετείται μέσα στον εκτυπωτή για τον οποίο προορίζεται.

28. Δεύτερον, επισημαίνει ότι οι εν λόγω κασέτες αναπληρώνονται.

29. Τρίτον, παρατηρεί ότι το δοχείο, ήτοι η φύσιγγα, και το περιεχόμενό του, ήτοι το μελάνι, δεν μπορούν να διαχωριστούν όσον αφορά τη λειτουργία που επιτελεί η κασέτα.

30. Ως εκ τούτου, θεωρεί ότι ο χαρακτηρισμός της πλαστικής φύσιγγας ως απλής συσκευασίας δεν συνάδει ούτε προς τον γενικό κανόνα 5α, στον βαθμό που η πλαστική φύσιγγα προσδίδει στο σύνολο τον ουσιώδη χαρακτήρα, ούτε προς τον γενικό κανόνα 5β, εφόσον η φύσιγγα δεν αποτελεί προδήλως συσκευασία του είδους που χρησιμοποιείται γενικά για να περιέχει μελάνι εκτυπωτή.

31. εραιτέρω, το Finanzgericht φρονεί ότι η ιδιότητά του μελανιού που περιέχει η κασέτα ως αναλώσιμου δεν αποτελεί πρόσκομμα για την κατάταξή της ως μέρους εκτυπωτή, στον βαθμό που η κασέτα, συνολικά θεωρούμενη, μάλλον χρησιμοποιείται παρά αναλώνεται κατά τη διαδικασία εκτυπώσεως.

32. Ασφαλώς, η κασέτα μελανιού, ακόμη και όταν αναπληρώνεται, έχει διάρκεια ζωής μικρότερη από αυτή του εκτυπωτή, αλλά το ίδιο ισχύει και για τα λοιπά μέρη μιας τέτοιας μηχανής, όπως διαπιστώνει το εθνικό δικαστήριο.

33. Στις εκτιμήσεις αυτές η Oberfinanzdirektion αντιτάσσει, εκτός από μια εγκύκλιο των γερμανικών τελωνειακών αρχών, τρία επιχειρήματα προς στήριξη της κατατάξεως της κασέτας στην κλάση 3215. Ισχυρίζεται, κατ' αρχάς, ότι το προς κατάταξη εμπόρευμα είναι το μελάνι που περιέχει η κασέτα - προϊόν αναγκαίο για τη λειτουργία του εκτυπωτή - και όχι η ίδια η κασέτα, η οποία αποτελεί απλώς το αναγκαίο δοχείο, εφόσον πρόκειται για προϊόν σε υγρή κατάσταση. Ακολούθως, τονίζει ότι, καθόσον πρόκειται για προϊόν σε υγρή κατάσταση και ο εκτυπωτής είναι πλήρης ακόμη και χωρίς την κασέτα μελανιού, οι επίδικες κασέτες δύσκολα μπορούν να θεωρηθούν μέρη εκτυπωτή.

34. Συγκεκριμένα, υπό την έννοια της σημειώσεως 2, στοιχείο β), του τμήματος XVI της ΣΟ, μέρη μηχανής αποτελούν μόνον όσα εμπορεύματα είναι αναγκαία για τη συναρμολόγησή της ή προκύπτουν από την αποσυναρμολόγησή της. Ακολούθως, η Oberfinanzdirektion απορρίπτει τον χαρακτηρισμό των κασετών ως εξαρτήματος, παρατηρώντας ότι οι κασέτες μελανιού δεν παρέχουν στον εκτυπωτή δυνατότητες για την εκτέλεση ειδικού ή ιδιαίτερου έργου, καθότι η εκτύπωση την οποία καθιστούν δυνατή συνιστά, εξ ορισμού, την κανονική λειτουργία ενός εκτυπωτή.

35. Τέλος, η Oberfinanzdirektion δεν δέχεται τη σχέση μεταξύ της αξίας της φύσιγγας και του μελανιού ως κριτήριο κατατάξεως, διότι η σχέση αυτή ασκεί επιρροή μόνον όταν η κατάταξη δεν προκύπτει από τα αντικειμενικά χαρακτηριστικά του προς κατάταξη εμπορεύματος, πράγμα που δεν συμβαίνει στην υπό κρίση υπόθεση.

36. Η Επιτροπή συμμερίζεται σε μεγάλο βαθμό τις απόψεις αυτές στις παρατηρήσεις της. Κατά την άποψή της, η κατάταξη της κασέτας στην κλάση 8473, ως μέρους ή εξαρτήματος εκτυπωτή, αποκλείεται.

37. Συγκεκριμένα, όπως έκρινε το Δικαστήριο με την απόφαση της 19ης Οκτωβρίου 2000, Peacock , ο όρος «μέρος» συνεπάγεται την παρουσία ενός συνόλου «για τη λειτουργία του οποίου το μέρος είναι απαραίτητο», πράγμα που δεν ισχύει εν προκειμένω, καθότι ο εκτυπωτής Epson Stylus Color μπορεί κάλλιστα να λειτουργήσει, τόσο από μηχανικής όσο και από ηλεκτρονικής απόψεως, χωρίς την επίδικη κασέτα μελανιού.

38. Ακόμη και χωρίς κασέτα, ο εκτυπωτής μπορεί να δέχεται τα σήματα που δίνει ο υπολογιστής, να τα μετατρέπει και να τα μεταδίδει σε μια κεφαλή εκτυπώσεως.

39. Η μόνη συνέπεια της ελλείψεως κασέτας έγκειται στο ότι δεν καθίσταται ορατό το αποτέλεσμα της εκτυπώσεως. Η αδυναμία αυτή όμως δεν απορρέει από την έλλειψη κασέτας, αλλά από την έλλειψη μελανιού, πράγμα που αποδεικνύεται από το ότι η ύπαρξη μιας άδειας κασέτας στον εκτυπωτή θα οδηγούσε στο ίδιο αποτέλεσμα.

40. Η Επιτροπή υπενθυμίζει, επίσης, ότι ο χαρακτηρισμός ενός εμπορεύματος ως μέρους ενός άλλου δεν συνδέεται με το γεγονός ότι το πρώτο σχεδιάστηκε για να ανταποκριθεί στις τεχνικές ιδιαιτερότητες του δευτέρου.

41. Κατά συνέπεια, δεν ασκεί επιρροή το γεγονός ότι οι επίδικες κασέτες διαθέτουν στόμιο προοριζόμενο να εξασφαλίζει ισόρροπη πίεση, το οποίο σχεδιάστηκε ειδικά για τον εκτυπωτή Epson Stylus Color, όπως δεν ασκεί επιρροή η περίπλοκη τεχνική τους σύλληψη, η οποία οφείλεται στο τριχοειδές τους σύστημα και στον σχηματισμό του καλύμματός τους.

42. Κατά την Επιτροπή, αποκλείεται εξίσου η κατάταξη των κασετών στην κλάση 8473 ως εξαρτήματος, λαμβανομένης υπόψη της σχετικής με την κλάση αυτή επεξηγηματικής σημειώσεως του εναρμονισμένου συστήματος, εφόσον οι κασέτες μελανιού δεν καθιστούν τον εκτυπωτή κατάλληλο για την εκτέλεση ειδικού έργου και δεν του παρέχουν πρόσθετες δυνατότητες.

43. Η Επιτροπή θεωρεί ότι επιβάλλεται η κατάταξη των κασετών στην κλάση 3215 βάσει του γενικού κανόνα 5β, για την ερμηνεία της ΣΟ, καθότι, αν η κασέτα μελανιού παρουσιαστεί ανεξάρτητα από τον εκτυπωτή, η λειτουργία της περιορίζεται στο να περικλείει και να αποθηκεύει το υγρό που περιέχει.

44. Σύμφωνα με την Επιτροπή, δεν δικαιολογείται διαφορετική μεταχείριση των κασετών μελανιού για εκτυπωτή σε σχέση με τα φυσίγγια μελανιού για πένες, οι οποίες είναι επίσης σχεδιασμένες για να προσαρμόζονται καθεμιά σε ιδιαίτερο στυλογράφο συγκεκριμένης μάρκας και υπάγονται αδιαμφισβήτητα, δυνάμει της σχετικής με την κλάση αυτή επεξηγηματικής σημειώσεως του εναρμονισμένου συστήματος, στην κλάση 3215.

45. Ωστόσο, η Επιτροπή διατυπώνει μια επιφύλαξη, επισημαίνοντας ότι, αν το μεταλλικό πλέγμα της επίδικης κασέτας - η λειτουργία του οποίου δεν προσδιορίζεται με την διάταξη περί παραπομπής - συνιστά μηχανικό ή ηλεκτρονικό στοιχείο αναγκαίο για τη διαδικασία εκτυπώσεως, πρέπει να εξεταστεί το ενδεχόμενο κατατάξεως των κασετών στην κλάση 8473 ως μέρους του εκτυπωτή.

46. Θεωρώ ότι οι παρατηρήσεις της Επιτροπής είναι ιδιαιτέρως εύστοχες όσον αφορά τόσο την αδυναμία χαρακτηρισμού των επίδικων κασετών ως μέρους ή εξαρτήματος του εκτυπωτή όσο και τους λόγους που θα δικαιολογούσαν την κατάταξή τους στην κλάση 3215.

47. Κατ' αρχάς, διαπιστώνω ότι η Επιτροπή και η Oberfinanzdirektion ορθώς απορρίπτουν τον χαρακτηρισμό των επίδικων κασετών ως εξαρτήματος εκτυπωτή. Συγκεκριμένα, είναι σαφές ότι, όταν τοποθετείται μια κασέτα μελανιού εντός του εκτυπωτή, αυτός δεν προσαρμόζεται σε συγκεκριμένη εργασία, δεν αποκτά πρόσθετες δυνατότητες και δεν καθίσταται κατάλληλος για την επιτέλεση ειδικού έργου σε συνδυασμό με την κύρια λειτουργία του, όπως προβλέπουν οι προαναφερθείσες σχετικές με την κλάση 8473 επεξηγηματικές σημειώσεις του εναρμονισμένου συστήματος. Η τοποθέτηση της κασέτας τον καθιστά απλώς κατάλληλο για να επιτελέσει αυτό ακριβώς για το οποίο προορίζεται, ήτοι την εκτύπωση σε χαρτί των σημείων που λαμβάνει ως σήματα από κάποιον υπολογιστή.

48. ιο παράδοξες, αλλά ορθές, είναι οι παρατηρήσεις της Επιτροπής σχετικά με τον χαρακτηρισμό των κασετών ως μέρους εκτυπωτή. Εκ πρώτης όψεως προκαλεί έκπληξη η άποψη ότι ένας εκτυπωτής λειτουργεί άψογα χωρίς κασέτα μελανιού και ότι το μόνο πρόβλημα που δημιουργεί η έλλειψή της είναι ότι δεν καθίσταται ορατό το αποτέλεσμα της εργασίας που πραγματοποιεί το μηχάνημα, ήτοι, απλούστερα, ότι το φύλλο που εξέρχεται του εκτυπωτή είναι λευκό.

49. Είναι εύκολο να φανταστεί κανείς την αντίδραση του «ευτυχούς» ιδιοκτήτη ενός τέτοιου μηχανήματος, όταν ο τεχνικός που καλείται να αντιμετωπίσει το πρόβλημα της μη εκτυπώσεως τον διαβεβαιώνει ότι, παρόλο που δεν εκτυπώνεται τίποτε, το μηχάνημα λειτουργεί άψογα.

50. Εντούτοις, η άποψη της Επιτροπής είναι ορθή, διότι, όπως τονίζει, η αδυναμία εκτυπώσεως δεν οφείλεται στην έλλειψη κασέτας μελανιού από τη θέση που έχει προβλέψει ο κατασκευαστής, αλλά στην έλλειψη του μελανιού που διοχετεύει η κασέτα. Ως εκ τούτου, το ουσιώδες στοιχείο, υπό την έννοια του προαναφερθέντος γενικού κανόνα 3β, των επίδικων κασετών είναι το μελάνι που περιέχουν. Επομένως, η χρησιμοποίηση της πλαστικής φύσιγγας παρουσιάζεται ως το καλύτερο δυνατό μέσο για την τροφοδότηση του εκτυπωτή με ένα προϊόν σε υγρή κατάσταση, αναγκαίο για τη λειτουργία του, το οποίο δεν μπορεί παρά να είναι συσκευασμένο.

51. Θα παρατηρήσω, επίσης, ότι ο σχεδιαστής και ο κατασκευαστής του εν λόγω εκτυπωτή είχαν τη δυνατότητα να προβούν σε διαφορετική τεχνική επιλογή από την υπάρχουσα. Υποθέτω ότι είναι δυνατή η κατασκευή εκτυπωτών με υποδοχέα μελανιού, τον οποίο ο χρήστης πρέπει να γεμίζει ανά τακτά χρονικά διαστήματα. Στην περίπτωση αυτή, ο υποδοχέας θα παραδιδόταν ασφαλώς μαζί με τον εκτυπωτή και θα αποτελούσε, προφανώς, μέρος του, το δε μελάνι θα παρεχόταν σε συσκευασίες η μορφή των οποίων δεν θα είχε σημασία, αρκεί να ήταν εύκολη η αναπλήρωση του υποδοχέα. Αυτό δεν ισχύει στην περίπτωση των εκτυπωτών Epson Stylus Color, οι οποίοι πρέπει να τροφοδοτούνται με μελάνι μέσω των κασετών που πωλούνται ξεχωριστά και που, αφ' ης στιγμής αδειάσουν, πρέπει να αντικατασταθούν.

52. Ασφαλώς, όπως επισημαίνει το Finanzgericht, οι κασέτες μπορούν να αναπληρωθούν. Εντούτοις, θεωρώ ότι η δυνατότητα αυτή δεν συνιστά καθοριστικό στοιχείο. Συγκεκριμένα, η αναπλήρωση αυτή αποτελεί περίπλοκη πράξη, η οποία δεν συνίσταται απλώς στη μετάγγιση μελανιού από μια φιάλη στη φύσιγγα, όπως θα γινόταν η μετάγγιση κρασιού από μια φιάλη σε μια καράφα - πολύ αμφιβάλλω δε αν ο κατασκευαστής παροτρύνει τους χρήστες των εκτυπωτών να προβαίνουν στην αναπλήρωση αυτή, η οποία μπορεί να προκαλέσει αρκετή ταλαιπωρία αν δεν γίνει σωστά. Αυτός είναι, εξάλλου, ο λόγος που η αναπλήρωση της κασέτας γίνεται συνήθως από επαγγελματία, η παρέμβαση του οποίου μπορεί να χαρακτηριστεί μάλλον ως αναχρησιμοποίηση ή ανακύκλωση άδειων συσκευασιών παρά ως αναπλήρωση. Με άλλα λόγια, το γεγονός ότι είναι δυνατή η αναπλήρωση των κασετών μελανιού δεν αναιρεί τον χαρακτηρισμό τους ως αναλώσιμων, όπως είναι το χαρτί, με τα οποία πρέπει να τροφοδείται ο εκτυπωτής προκειμένου να επιτελεί τις αναμενόμενες από αυτόν λειτουργίες.

53. εραιτέρω, σύμφωνα με τις παρατηρήσεις της Turbon προκύπτει ότι οι εκτυπωτές Epson Stylus Color διαθέτουν μόνο μία θέση για κασέτες μελανιού και, συνεπώς, αν ο χρήστης επιθυμεί να περάσει σε άλλο χρώμα εκτυπώσεως, θα πρέπει να αλλάξει κασέτα για να φτάσει στην κεφαλή εκτυπώσεως το ουσιώδες στοιχείο για την επίτευξη του επιθυμητού αποτελέσματος, ήτοι το μελάνι του επιλεγέντος χρώματος. Είναι σαφές ότι το ουσιώδες στοιχείο που παρέχει η κασέτα και, επομένως, αυτό που τη χαρακτηρίζει, είναι το μελάνι που περιέχει και ουδόλως η πλαστική φύσιγγα στην οποία είναι τοποθετημένη.

54. Υποστηρίχθηκε, ασφαλώς, ότι η κασέτα είναι πιο περίπλοκη απ' όσο μπορεί κανείς να φανταστεί, καθότι είναι σχεδιασμένη για να εξασφαλίζει τη ροή της ακριβούς ποσότητας μελανιού που αντιστοιχεί στις ανάγκες του εκτυπωτή. Δεν έχω καμιά αμφιβολία επ' αυτού, έχω όμως την εντύπωση ότι υπάρχουν και άλλες συσκευασίες ειδικά σχεδιασμένες για να εξασφαλίζουν, κατά την παράδοση του προϊόντος που περιέχουν, συγκεκριμένο ρυθμό ροής.

55. Θεωρώ ότι αυτό ισχύει για τις απλές φιάλες, ο λαιμός των οποίων έχει ακριβώς τις διαστάσεις που απαιτούνται ώστε η ποσότητα του ποτού να μπορεί να γεμίσει ένα ποτήρι χωρίς να υπερχειλίσει. Αυτό ισχύει, περαιτέρω, στην περίπτωση των φιαλιδίων που περιέχουν μπαχαρικά, τα οποία είναι σχεδιασμένα διαφορετικά, ανάλογα με το αν προορίζονται να περιέχουν θυμάρι ή πιπέρι καγιέν, διότι η νοικοκυρά που καρυκεύει ένα φαγητό δεν επιθυμεί την ίδια δοσολογία μπαχαρικού από κάθε φιαλίδιο. Αυτό συμβαίνει επίσης - και αυτό είναι το τελευταίο μου παράδειγμα - με τα φυσίγγια που περιέχουν υποκατάστατα ζάχαρης, οι οποίες είναι σχεδιασμένες για να ελευθερώνουν, κατόπιν απλής πιέσεως, μία μόνο δόση κάθε φορά. Επομένως, δεν μπορεί να αποκλειστεί παντελώς το να χαρακτηριστούν οι επίδικες κασέτες ή, πιο συγκεκριμένα, οι φύσιγγες που περιέχουν το μελάνι εκτυπώσεως ως συσκευασίες, λόγω του σχεδιασμού τους.

56. άντως, δεν είναι προφανές ότι οι φύσιγγες αυτές αποτελούν συσκευασίες υπό την έννοια του προαναφερθέντος γενικού κανόνα 5β. Συγκεκριμένα, όπως παρατηρεί το Finanzgericht, οι κασέτες αυτές δεν ανήκουν στο είδος που χρησιμοποιείται κανονικά για να περιέχει μελάνι εκτυπώσεως, αν εξαιρέσει κανείς το γεγονός ότι περιέχουν πράγματι λίγο μελάνι. Ωστόσο, σ'αυτό μπορεί να αντιταχθεί ότι, όσον αφορά τη λιανική πώληση μελανιού εκτυπώσεως στους χρήστες εκτυπωτών, η συσκευασία του μελανιού υπό τη μορφή κασέτας, η οποία μπορεί να τοποθετηθεί απευθείας στη θέση που έχει προβλέψει για τον σκοπό αυτό ο κατασκευαστής του μηχανήματος, αποτελεί κανονικό τρόπο διαθέσεώς του στην αγορά, δεδομένου ότι η πώληση συσκευασμένου μελανιού μεγαλύτερης ποσότητας μπορεί να ενδιαφέρει μόνον τους, πιθανότατα ελάχιστους, χρήστες που είναι εκπαιδευμένοι στην αναπλήρωση των εν λόγω κασετών.

57. εραιτέρω, όσον αφορά τη σχέση μεταξύ της αξίας του μελανιού και της φύσιγγας, θα παρατηρήσω ότι υπάρχουν, βεβαίως, πολλά άλλα προϊόντα τα οποία, καθότι είναι συσκευασμένα για να ανταποκρίνονται στην επιθυμία των καταναλωτών να μπορούν να τα καταναλώνουν αμέσως χωρίς να πρέπει να προβούν στον ελάχιστο χειρισμό και χωρίς να πρέπει να μεταφέρουν ένα ογκώδες και βαρύ δοχείο, πωλούνται σε μικρή ποσότητα, οπότε η αξία του προϊόντος που περιέχει η συσκευασία μπορεί να είναι κατώτερη από την αξία της συσκευασίας, χωρίς ωστόσο να κατατάσσονται δασμολογικά σε κλάση διαφορετική από αυτή που ισχύει για το περιεχόμενο.

58. ροσωπικά προκρίνω τον γενικό κανόνα 3β ως βάση για την κατάταξη των επίδικων κασετών στην κλάση 3215, από τον οποίο προκύπτει σαφώς ότι το στοιχείο των κασετών που είναι ουσιώδες για τον προορισμό τους, ήτοι να συμβάλλουν στη διαδικασία εκτυπώσεως, είναι το μελάνι που περιέχουν. Η κατάταξη στην κλάση 3215 δεν δημιουργεί, κατά την άποψή μου, κανένα πρόβλημα. ρόκειται σαφώς για μελάνι εκτυπώσεως, προϊόν σε υγρή κατάσταση το οποίο περιέχεται σε δοχείο που ανταποκρίνεται στις προσδοκίες των καταναλωτών, δεν περιλαμβάνει κανένα μηχανικό ή ηλεκτρονικό στοιχείο που να παρεμβαίνει στη διαδικασία εκτυπώσεως και μπορεί να αφαιρέσει από το περιεχόμενο τον ουσιώδη του χαρακτήρα ως προς τον χαρακτηρισμό του εμπορεύματος.

59. Η κατάταξη των επίδικων κασετών στην κλάση αυτή δεν έρχεται σε αντίφαση με το ότι κατατάσσονται σε άλλη κλάση τα τόνερ για φωτοτυπικά μηχανήματα, τα οποία περιέχουν κάποιο μηχανικό στοιχείο, οι κασέτες εκτυπώσεως με ενσωματωμένη κεφαλή, στοιχείο ουσιώδες για τη λειτουργία ενός εκτυπωτή, ή οι μύτες των στυλογράφων με σφαιρίδιο που συνδέονται με υποδοχέα μελανιού, καθότι οι μύτες αυτές επιτελούν τη λειτουργία της γραφής, εφόσον παρέχουν τη δυνατότητα χαράξεως σημείων σε χαρτί χάρη στο μελάνι που περιέχει ο υποδοχέας. Συνδυάζεται μάλιστα άψογα με το ότι στην ίδια κλάση κατατάσσονται τα φυσίγγια μελανιού για πένες, οι οποίες είναι για την πένα ό,τι η επίδικη κασέτα για τον εκτυπωτή, εφόσον η λειτουργία τους είναι τόσο να περιέχουν το μελάνι όσο και να επιτρέπουν τη συστηματική ροή του μελανιού που απαιτείται για τη χρησιμοποίηση οργάνου που παρέχει τη δυνατότητα αποτυπώσεως σημείων πάνω σε χαρτί, το δε σχήμα τους, το οποίο ποικίλλει ανάλογα με τη μάρκα, είναι κατάλληλο για να τοποθετηθούν στο σώμα των στυλογράφων για τους οποίους προορίζονται, όπως πολύ ορθά παρατηρεί η Επιτροπή.

60. Επιπλέον, δεν μπορώ παρά να διατυπώσω και εγώ την επιφύλαξη της Επιτροπής όσον αφορά τις συνέπειες που πρέπει να αντληθούν για την κατάταξη των κασετών, αν διαπιστωθεί ότι το μεταλλικό πλέγμα συνιστά πράγματι μηχανικό ή ηλεκτρονικό στοιχείο αναγκαίο για τη διαδικασία εκτυπώσεως. Συγκεκριμένα, η διαπίστωση αυτή θα αναιρούσε την ανωτέρω συλλογιστική, βάσει της οποίας αποκλείεται η κατάταξη των κασετών ως μέρους εκτυπωτή, και θα συνεπαγόταν την κατάταξή τους στην κλάση 8473, σύμφωνα με το αίτημα της Turbon.

ρόταση

61. Λαμβανομένων υπόψη των συμπερασμάτων στα οποία κατέληξα κατόπιν εξετάσεως του προδικαστικού ερωτήματος και βάσει των στοιχείων που μου δόθηκαν, προτείνω στο Δικαστήριο να απαντήσει στο ερώτημα του Finanzgericht ως εξής:

«Το παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο, όπως τροποποιήθηκε με τον κανονισμό (ΕΚ) 1734/96 της Επιτροπής, της 9ης Σεπτεμβρίου 1996, πρέπει να ερμηνευθεί υπό την έννοια ότι μια κασέτα μελανιού αποτελούμενη από πλαστική φύσιγγα, αφρώδες πλαστικό, μεταλλικό πλέγμα, μονωτικούς συνδέσμους, μία μεμβράνη σφραγίσεως και μία ετικέτα, μελάνι και υλικό συσκευασίας, χωρίς ενσωματωμένη κεφάλη εκτυπώσεως, η οποία μπορεί να χρησιμοποιηθεί αποκλειστικά σε εκτυπωτή της μάρκας Epson Stylus Color που έχει καταταγεί στην κλάση 8471 της ΣΟ, πρέπει γενικά να καταταγεί στην κλάση 3215 της Συνδυασμένης Ονοματολογίας. Μια διαφορετική κατάταξη θα ήταν δυνατή μόνον αν το μεταλλικό πλέγμα που περιέχει η προαναφερθείσα κασέτα μελανιού επιτελεί ειδική μηχανική ή ηλεκτρονική λειτουργία στον εκτυπωτή· στην περίπτωση αυτή, η κασέτα μελανιού πρέπει να χαρακτηριστεί ως μέρος ή εξάρτημα του εκτυπωτή και να καταταγεί στην κλάση 8473 της Συνδυασμένης Ονοματολογίας.»